Columbia Pictures
Store norske leksikon,Kunst og estetikk,Film, TV og teater,Film og TV,Institusjoner, selskaper og priser i film og TV
Columbia Pictures er et amerikansk filmselskap som ble grunnlagt i 1924 av Joe Brandt (1882-1939) og brødrene Jack (1889–1956) og Harry Cohn (1891–1958).
Selskapet hørte lenge til de mindre i Hollywood, og til å begynne med ble det satset på billige filmer, særlig korte westernfilmer. Det hadde ikke egne kinoer, men et internasjonalt distribusjonsnettverk ledet av Harry Cohn. I 1930-årene etablerte selskapet seg som et av Hollywoods ledende. Inntektene kom fra billigproduserte seriefilmer, men også fra et mindre antall prestisjefilmer, ofte med stjerner utlånt fra andre selskaper. Typisk var Frank Capras It Happened One Night (1934; 5 Oscarpriser) med Clark Gable (utlånt fra MGM) og Claudette Colbert (utlånt fra Paramount). Capra ble selskapets frontfigur i 1930-årene, men Columbia produserte også filmer som Howard Hawks' Twentieth Century (1934), Only Angels Have Wings (1939) og His Girl Friday (1940).Etter krigen forsvarte Columbia en ledende posisjon med filmer som All the King's Men (Det kan hende overalt, 1949), From Here To Eternity (Herfra til evigheten, 1952) og On The Waterfront (Storbyhavn, 1954). Gjennom datterselskapet Screen Gems ble Columbia det første av Hollywood-selskapene som også produserte for fjernsyn. Etter en vanskelig tid i begynnelsen av 1970-årene kom selskapet igjen på fote med blant annet Close Encounters of the Third Kind (1977) og Ghostbusters-filmene (1984, 1989). Columbia ble i 1982 kjøpt av The Coca-Cola Corporation, og i 1989 solgt videre til japanske Sony Corporation. Les mer i Store norske leksikon Film i USA